TARYBOS REGLAMENTAS (EB) Nr. 1786/2004
2004 m. spalio 14 d.
panaikinantis Reglamentą (EB) Nr. 3274/93, užkertantį kelią tiekti tam tikras prekes ir teikti tam tikras paslaugas Libijai
EUROPOS SĄJUNGOS TARYBA,
atsižvelgdama į Europos bendrijos steigimo sutartį, ypač į jos 60 ir 301 straipsnius,
atsižvelgdama į 2004 m. spalio 14 d. Tarybos bendrąją poziciją 2004/698/BUSP dėl Libijai taikomų ribojančių priemonių panaikinimo (1),
atsižvelgdama į Komisijos pasiūlymą,
kadangi:
(1)
2003 m. rugsėjo 12 d. Jungtinių Tautų Saugumo Taryba (JTST), vadovaudamasi Jungtinių Tautų Chartijos VII skyriumi, savo Rezoliucijoje Nr. 1506 (2003) nusprendė, kad Rezoliucijos Nr. 748 (1992) 4, 5 ir 6 dalyse ir Rezoliucijos Nr. 883 (1993) 3, 4, 5, 6 ir 7 dalyse nustatytos priemonės nuo tos dienos turėtų būti panaikinamos.
(2)
Rezoliucijos Nr. 748 (1992) 4 ir 5 dalyse ir Rezoliucijos Nr. 883 (1993) 3, 4, 5 ir 6 dalyse nustatytos priemonės Bendrijoje buvo įgyvendintos 1993 m. lapkričio 29 d. Tarybos reglamentu (EB) Nr. 3274/93, užkertančiu kelią tiekti tam tikras prekes ir teikti tam tikras paslaugas Libijai (2). To reglamento taikymas buvo sustabdytas Reglamentu (EB) Nr. 836/99 (3).
(3)
Todėl Reglamentas (EB) Nr. 3274/93 turėtų būti panaikintas.
(4)
JTST Rezoliucijos Nr. 883 (1993) 8 dalyje nustatytos priemonės, kurios nebuvo panaikintos Rezoliucija Nr. 1506 (2003), Bendrijoje buvo įgyvendintos Reglamentu (EB) Nr. 3275/93 (4) ir todėl turėtų likti galioti,
PRIĖMĖ ŠĮ REGLAMENTĄ:
1 straipsnis
Reglamentas (EB) Nr. 3274/93 panaikinamas.
2 straipsnis
Reglamentas (EB) Nr. 3275/93 lieka galioti. To reglamento preambulėje pateikiama nuoroda į 1993 m. lapkričio 22 d. bendrąją poziciją laikoma nuoroda į Bendrąją poziciją 2004/698/BUSP.
3 straipsnis
Šis reglamentas įsigalioja jo paskelbimo Europos Sąjungos oficialiajame leidinyje dieną.
Šis reglamentas yra privalomas visas ir tiesiogiai taikomas visose valstybėse narėse.
Priimta Liuksemburge, 2004 m. spalio 14 d.